ຂປລ. ກອງປະຊຸມ ຂອງສະພາທີ່ປຶກສາແຜນງານການມີສ່ວນຮ່ວມ ຂອງປະຊາຊົນ ຕໍ່ກັບວຽກງານການປົກຄອງທີ່ດີ ແລະ ການສ້າງລັດທີ່ປົກຄອງດ້ວຍກົດໝາຍ (CEGGA) ຄັ້ງທໍາອິດໄດ້ຈັດຂຶ້ນ ໃນວັນທີ 8 ສິງຫາ 2018 ທີ່ ນະຄອນຫລວງວຽງຈັນ, ໂດຍການເປັນປະທານຂອງ ທ່ານ ຄໍາມູນ ວິພົງໄຊ ຮອງລັດຖະມົນຕີ ກະຊວງພາຍໃນ, ທ່ານ ລີໂອ ຟາເບີ ເອກອັກຄະລັດຖະທູດສະຫະພາບເອີຣົບ ປະຈໍາ ສປປ ລາວ.
ໃນກອງປະຊຸມຄັ້ງນີ້, ຜູ້ເຂົ້າຮ່ວມຈະໄດ້ປຶກສາຫາລື ແລະ ຮັບຮອງເອົາເອກະສານຂອງແຜນງານ ໃນການຈັດຕັ້ງປະຕິບັດ ກໍ່ຄື ຂອບແຜນງານ ແລະ ທຶນສະໜັບສະໜູນເພີ່ມຕື່ມ ຂອງສະຫະພາບເອີຣົບ ຈໍານວນ 3 ລ້ານເອີໂຣ ແລະ ຜູ້ໃຫ້ທຶນສະໜັບສະໜູນ ຈາກລັດຖະບານເຢຍລະມັນ ແລະ ສະວິດເຊີແລນ ຈໍານວນ 17 ລ້ານ ເອີໂຣ ສຳລັບສົກ ປີ 2017-2020.
ທ່ານ ຄໍາມູນ ວິພົງໄຊ ໄດ້ເນັ້ນໃຫ້ມີການສືບຕໍ່ ຄວາມພະຍາຍາມ ໃນການຈັດຕັ້ງປະຕິບັດຂອງແຕ່ລະພາກສ່ວນ ໃຫ້ບັນລຸຕາມຈຸດປະສົງຂອງແຜນງານ, ການຮ່ວມມືທີ່ດີ ລະຫວ່າງອົງການຈັດຕັ້ງຂອງລັດ ແລະ ຄູ່ຮ່ວມພັດທະນາ, ໂດຍສະເພະແມ່ນກະຊວງພາຍໃນ, ສະພາແຫ່ງຊາດ, ກະຊວງຍຸຕິທໍາ, ກະຊວງການຕ່າງປະເທດ ແລະ ກະຊວງແຜນການ ແລະ ການ ລົງທຶນ, ສະຫະພາບເອີຣົບ, ປະເທດເຢຍລະມັນ, ປະເທດສະວິດເຊີແລນ ແລະ ຈີໄອແຊດ.
ທ່ານ ຄໍາມູນ ວິພົງໄຊ ກ່າວຕື່ມວ່າ: ເປົ້າໝາຍລວມຂອງແຜນງານດັ່ງກ່າວ, ແມ່ນເພື່ອເພີ່ມທະວີການມີສ່ວນຮ່ວມ ຂອງປະຊາຊົນ ໃນຂະບວນການພັດທະນາຂອງ ສປປ ລາວ, ໂດຍຜ່ານການ ສົ່ງເສີມ ການປົກ ຄອງທີ່ດີ, ວຽກງານສິດທິມະນຸດ ແລະ ການສ້າງລັດທີ່ປົກຄອງດ້ວຍກົດໝາຍ. ພ້ອມດຽວກັນນັ້ນ, ເປົ້າໝາຍສະເພາະ ແມ່ນເພື່ອສົ່ງເສີມສະພາບແວດລ້ອມ ໃຫ້ແກ່ການມີສ່ວນຮ່ວມ ຂອງອົງການຈັດຕັ້ງ ທາງສັງຄົມ ໃນ ການພັດທະນາແບບຍືນຍົງ ແລະ ການປົກຄອງທີ່ດີ, ເພື່ອເສີມຂະຫຍາຍ ແລະ ເປີດກ້ວາງການມີສ່ວນຮ່ວມ, ໂດຍຜ່ານສະພາແຫ່ງຊາດ ແລະ ສະພາປະຊາຊົນຂັ້ນແຂວງ ເພື່ອປັບປຸງການຈັດຕັ້ງປະຕິບັດ ການສ້າງລັດ ແຫ່ງກົດໝາຍ ແລະ ການປະຕິບັດພັນທະດ້ານສິດທິມະນຸດ. ແຜນງານດັ່ງກ່າວ, ຍັງສືບຕໍ່ໃຫ້ການສະໜັບສະໜູນການຈັດຕັ້ງປະຕິບັດ ຂອງແຜນພັດທະນາເສດຖະກິດ-ສັງຄົມແຫ່ງຊາດ ຄັ້ງທີ່ 8 ແລະ ບັນລຸເປົ້າ ໝາຍ ການ ພັດທະນາແບບຍືນຍົງ ໂດຍສະເພາະແມ່ນເປົ້າໝາຍທີ 16 ຂອງ ສປປ ລາວ ຄື ສົ່ງເສີມໃຫ້ສັງຄົມມີຄວາມສະຫງົບສຸກ ແລະ ກວມລວມ ເພື່ອການພັດທະນາແບບຍືນຍົງ ໃຫ້ທຸກຄົນສາມາດ ເຂົ້າເຖິງຄວາມຍຸຕິທໍາ ແລະ ສ້າງ ສະຖາບັນມີປະສິດທິພາບ, ມີຄວາມຮັບຜິດຊອບ ແລະ ທົ່ວເຖິງໃນທຸກລະດັບ.
ແຜນງານຂອງສະພາທີ່ປຶກສາປະກອບ ມີ ຜູ້ຕາງໜ້າຈາກອົງການຈັດຕັ້ງຂອງລັດ, ໂດຍສະ ເພາະແມ່ນກະຊວງພາຍໃນ, ສະພາແຫ່ງຊາດ, ກະຊວງຍຸຕິທໍາ, ກະຊວງການຕ່າງປະເທດ ແລະ ກະຊວງແຜນການ ແລະ ການລົງທຶນ ແລະ ຄູ່ຮ່ວມພັດທະນາແມ່ນ ສະຫະພາບເອີຣົບ, ປະເທດເຢຍລະມັນ, ປະເທດສະວິດເຊີແລນ ຜ່ານອົງການຮ່ວມມື ເພື່ອການພັດທະນາຂອງ ປະເທດຂອງສະວິດເຊີແລນ ແລະ ຈີໄອແຊດ.
ຂ່າວ: ມະນີທອນ
ເນື້ອໃນ: ຂປລ